Daniel Wass
Daniel Wass er en dansk fodboldspiller, der spiller for Brøndby IF og for det danske landshold. Daniel Wass har spillet i alt 44 landskampe og scoret 1 mål for Danmark (pr. november 2022).
Daniel Wass begyndte at spille fodbold i Avarta, inden han skiftede til Brøndby IF, hvor han i 2007 debuterede i Superligaen. I 2011 blev Daniel Wass solgt til den portugisiske klub SL Benfica, men nåede ikke at spille en eneste kamp for klubben, før han blev udlånt til den franske klub Evian. I sommeren 2012 skrev klubben kontrakt med Wass. I juni 2015 skiftede Daniel Wass til den spanske klub Celta de Vigo, og tre år senere skiftede han til Valencia CF. Med Valencia vandt Daniel Wass den spanske pokalturnering Copa del Rey i 2019, inden han i januar 2022 blev solgt til Atletico Madrid. Opholdet i Madrid blev ingen succes. Wass var plaget af en knæskade og nåede blot en enkelt kamp, inden han i august 2022 vendte tilbage til Brøndby.
Daniel Wass debuterede på A-landsholdet i 2011. Han spillede efterfølgende flere landskampe, men efter at have meldt afbud til to VM-kvalifikationskampe i oktober 2016 var han stort set ude af landsholdstruppen fra efteråret 2016 og 2½ år frem. Han fik comeback i en EM-kvalifikationskamp mod Georgien den 10. juni 2019. Daniel Wass spillede fem kampe for Danmark under EM-slutrunden i 2021 (udsat fra 2020 pga. coronapandemien). Han var også en del af truppen til VM i Qatar i 2022, men fik ikke spilletid.